元和直言詩
作者：張祜
朝代：唐

paragraphs: 東野小臣祜，聖朝垂淚言。
微塵豈裨助，永負丘山恩。
箕子昔爲奴，所悲逢世昏。
明時便鉗舌，切恐負乾坤。
臣當涉黃河，心目日且煩。
分明在人世，不喻波渾渾。
願以所支流，却尋到崑崙。
但窮此生感，沒齒寧爲寃。
臣讀帝王書，粗知治亂源。
文思苟未安，詎得賓四門。
陛下欲垂衣，一與夔契論。
成湯事不盡，勿更隨波翻。
直者舉其材，曲者尋其根。
直固不可遺，曲亦不可焚。
用材苟端審，帝道即羲軒。
陛下復土階，四方敢高垣。
陛下喜雕牆，四方必重藩。
畋獵豈無娛，湯泉豈無溫。
始知堯爲心，清淨自成尊。
比干不憚死，諫道久而存。
許由不務策，志士亦所敦。
兢兢小臣祜，萬死甘詞繁。